ตลอดปี 2565 ไทยจะผลักดันแนวคิด BCG ผ่านกลไกต่างๆ ของเอเปค สร้างความเข้าใจในทุกระดับ
นางสาวปฤณัต อภิรัตน์ รองอธิบดีกรมเศรษฐกิจระหว่างประเทศ เปิดเผยว่า ในช่วงที่ประเทศไทย เป็นเจ้าภาพเอเปค ตลอดปี 2565 จะมีการผลักดันโมเดลเศรษฐกิจ BCG (Bio Economy, Circular Economy, Green Economy) หรือเศรษฐกิจชีวภาพ  เศรษฐกิจหมุนเวียนเศรษฐกิจสีเขียว เป็นประเด็นหลักในทุกเวทีและการประชุมทุกระดับ เนื่องจากมองว่า BCG สามารถตอบโจทย์ความท้าทายต่างๆ ได้เพราะโมเดลเศรษฐกิจ BCG ให้ความสำคัญกับการปรับเปลี่ยนพฤติกรรมและความคิดโดยรวมของคนในสังคม เพื่อนำไปสู่การเติบโตที่มีคุณภาพและอยู่ร่วมกับธรรมชาติอย่างสมดุล ซึ่งเมื่อนำมาปรับใช้กับการดำเนินธุรกิจ จะเน้นการนำนวัตกรรมมาใช้ประโยชน์ โดยเฉพาะการใช้พลังงานหมุนเวียน การแปรขยะให้มีค่าและปรับเปลี่ยนพฤติกรรมแบบองค์รวม ก็จะช่วยสร้างการเจริญเติบโตอย่างยั่งยืนและครอบคลุมให้ประเทศไทยและภูมิภาคเอเชียแปซิฟิกในอนาคต โดยไทยจะส่งเสริมการดำเนินธุรกิจอย่างมีความรับผิดชอบ เป็นมิตรกับสิ่งแวดล้อมส่วนในกลุ่ม MSME และ Start up ก็จะเน้นสร้างการมีส่วนร่วมกับเยาวชน การส่งเสริมการจัดการขยะอย่างยั่งยืนและการเงินสีเขียว เป็นต้นรองอธิบดีกรมเศรษฐกิจระหว่างประเทศ กล่าวด้วยว่า ผลลัพธ์ที่ไทยคาดหวัง ในฐานะเจ้าภาพเอเปคคือ การจัดทำเอกสารระดับผู้นำที่นำแนวคิดเศรษฐกิจ BCG แสดงเจตนารมณ์ของผู้นำ ในการร่วมกันขับเคลื่อนเศรษฐกิจ BCG ไปสู่การพัฒนาที่สมดุล  ครอบคลุมและยั่งยืน เน้น 5 เป้าหมายหลักคือ การจัดการสภาพปัญหาภูมิอากาศ การปล่อยก๊าซเรือนกระจกให้เป็นศูนย์ การค้าและการลงทุนที่ยั่งยืน  การบริหารจัดการทรัพยากรที่ยั่งยืน  การอนุรักษ์สิ่งแวดล้อมและความหลากหลายทางชีวภาพและการลดและบริหารจัดการของเสีย โดยไทยจะจัดงานเสวนาเพื่อส่งเสริมความเข้าใจเรื่อง BCG ให้ที่ประชุมเจ้าหน้าที่อาวุโสเอเปคและเวทีต่างๆ ตลอดทั้งปี รวมถึงการใช้แนวคิด BCG ผ่านกลไกต่างๆ ที่เอเปคมีอยู่ก่อนแล้ว